ไฟแนนเชียลไดเจสต์
TTCL ตั้งสาขาฟิลิปปินส์เสร็จแล้ว
4 พ.ค. 2555

TTCL ตั้งสาขาฟิลิปปินส์เสร็จแล้ว
บริษัท โตโยไทย คอร์ปอเรชั่น (TTCL) ได้จัดตั้ง ToyoThai Corporation Public Company Limited – Philippines Branch เป็นที่เรียบร้อยแล้ว เพื่อเป็นการรองรับงานก่อสร้างในประเทศฟิลิปปินส์ในอนาคต
TYCN ซื้อหุ้นคืน 3.76 ล้านบาท 
บริษัท ไทยคูน เวิลด์ไวด์ กรุ๊ป (ประเทศไทย) หรือ TYCN รายงานการซื้อหุ้นคืน วันที่ 2 พ.ค.ที่ผ่านมา จำนวน 5.36 แสนหุ้น ราคาต่ำสุด 6.90 บาท และราคาสูงสุด 7.20 บาท มูลค่ารวม 3.76 ล้านบาท ส่งผลให้บริษัทซื้อหุ้นแล้วทั้งหมด 4,114,900 หุ้น จำนวน 0.68% ของทุนเรียกชำระแล้ว มูลค่ารวม 29.32 ล้านบาท
ปิดจองหุ้น ‘วิชัยเวชฯ’ แรงตามคาด 
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์เมย์แบงก์ กิมเอ็ง (ประเทศไทย) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นเพิ่มทุนของ บริษัท ศรีวิชัยเวชวิวัฒน์ เครือโรงพยาบาลวิชัยเวช อินเตอร์เนชั่นแนล (VIH) เปิดเผยว่า การเสนอขายหุ้นให้แก่ประชาชนครั้งแรก หรือไอพีโอ จำนวน 135 ล้านหุ้น ในราคาหุ้นละ 1.25 บาท ประสบผลสำเร็จเป็นอย่างดี โดยมีความต้องการมากกว่าจำนวนหุ้นที่นำออกจำหน่ายอย่างมาก 
ทั้งนี้ หุ้นจะเข้าจดทะเบียนและซื้อขายหุ้นในตลาดหลักทรัพย์แห่งประเทศไทย ในวันที่ 9 พ.ค.นี้ 
MILL โกยรายได้กรีนมิลล์เต็มที่ไตรมาส 2
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) รายงานความคืบหน้าของโครงการกรีนมิลล์ ให้ที่ประชุมผู้ถือหุ้นประจำปี 2555 รับทราบว่าได้เริ่มทดลองตั้งแต่เดือน ก.พ.ที่ผ่านมา และในเดือน มี.ค. เดินเครื่องผลิตเต็มกำลัง 100% จึงเริ่มรับรู้รายได้ตั้งแต่ไตรมาสแรก และจะรับรู้อย่างเต็มที่ในไตรมาส 2 ทำให้ผลประกอบการเติบโตโดดเด่น
“โครงการกรีนมิลล์เป็นปัจจัยสำคัญที่จะผลักดันให้อัตรากำไรขั้นต้น หรือมาร์จินเพิ่มขึ้น โดยมีสิทธิที่จะไต่ระดับขึ้นไปถึง 15% จากการดำเนินธุรกิจเหล็ก โดยปกติที่มีมาร์จินอยู่ในระดับประมาณ 3-5% เท่านั้น” นายสิทธิชัย กล่าว
สำหรับแนวโน้มธุรกิจเหล็กในปีนี้มีทิศทางที่ดีขึ้นตามความต้องการใช้เหล็กมากขึ้น และราคาก็ดีขึ้นกว่าปี 2554 ด้วย 
TIES กำไรพุ่งกว่า 2 เท่า
บริษัท ไทยบริการอุตสาหกรรมและวิศวกรรม (TIES) เปิดผลงานสวยหรูไตรมาสแรกปีนี้ กำไรสุทธิ 7.48 ล้านบาท เติบโตถึง 233% เทียบกับช่วงเดียวกันปีก่อน กำไรสุทธิ 2.24 ล้านบาท